钦定古今图书集成/理学汇编/文学典/第115卷 > 范允临
## 钦定古今图书集成/理学汇编/文学典/第115卷 > 范允临

按《苏州府志》：“允临字长倩，吴县人。文正公十七世孙，
惟丕子。举万历乙未进士，授南京兵部主事，改工部，
历员外郎中，出为云南按察司佥事，提调学政，迁福
建布政使参议，未至任而归。允临自少才识通敏，耻
为章句之学。盛年仕宦，奋欲以功名自效。在云南，值
凤克乱，临安卒围会城。巡抚陈某任允临以城守事。”
时将吏列戍外地，贼攻急，旌旗刀槊皆不及设，守埤
者居民耳。允临御之百端，凡阅数昼夜，城藉以完。及
贼遁走，有以克首献者，允临曰：“伪也。”寻生获克于安
南界上，献俘京师。其《露布文》则出自允临手，教化三
部，人相仇杀，上官屡谕不听。会城大震，允临言：“交人
入内地，势不得久。宜会诸部并力击。”遂大败，俘斩贼
帅以下以数百计。幕府方上功次，会陈某被逮，代者
忌允临，遂不复录。及迁福建，忌者犹不止，中以《考功
法》。允临归而筑室天平之阳，日夜流连觞咏，数与故
人及四方知交来吴者遨游山水间，以文章翰墨倡
率后进。尤工法书，远近购其书者，虽寸缣尺幅，悉藏
弆以为拱璧。与华亭董其昌齐名。年八十有四，卒。